Diari Oficial de la Generalitat Valenciana


Sumari del DOGV 8276, del 18-04-2018 (2018/3098)

RESOLUCIÓ de 22 de març de 2018, de la Direcció General de Política Educativa, per la qual es regula la sol·licitud de participació i l'aplicació del Portfolio Europeu de les Llengües i el Portfolio Europeu de les Llengües electrònic, e-PEL (+14), en els centres d'Educació Infantil i Primària, d'Educació Secundària, de Cicles Formatius i de Formació de Persones Adultes de la Comunitat Valenciana, i s'estableixen les condicions per al reconeixement com a activitat de formació del professorat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8276

Data del DOGV
:   18-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/3098


Data del document
:   22-03-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 22 de març de 2018, de la Direcció General de Política Educativa, per la qual es regula la sol·licitud de participació i l'aplicació del Portfolio Europeu de les Llengües i el Portfolio Europeu de les Llengües electrònic, e-PEL (+14), en els centres d'Educació Infantil i Primària, d'Educació Secundària, de Cicles Formatius i de Formació de Persones Adultes de la Comunitat Valenciana, i s'estableixen les condicions per al reconeixement com a activitat de formació del professorat. [2018/3098]  
La Llei orgànica 2/2006, de 3 de maig, d'educació (LOE), modificada per la Llei orgànica 8/2013, de 9 de desembre, per a la millora de la qualitativa educativa (LOMQE), estableix les etapes, nivells, cicles i graus del sistema educatiu espanyol no universitari, l'ordenació i els seus principis pedagògics. En el preàmbul s'arreplega, entre els objectius marcats per la Unió Europea i la UNESCO, obrir els sistemes d'educació i formació al món exterior, la qual cosa exigeix, entre altres consideracions, millorar l'aprenentatge d'idiomes estrangers, augmentar la mobilitat i els intercanvis i reforçar la cooperació europea.  
L'article 2 de la LOE estableix com un dels principis i fins de l'educació «la capacitació per a la comunicació en la llengua oficial i cooficial, si n'hi ha, i en una o més llengües estrangeres».  
Aquestes orientacions també es troben plasmades en tots els decrets de currículums d'Educació Infantil, d'Educació Primària, d'Educació Secundària i de Persones Adultes.  
La Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià, té com a objecte regular l'ensenyament i l'ús vehicular de les llengües curriculars, assegurar el domini de les competències plurilingües i interculturals de l'alumnat valencià i promoure la presència en l'itinerari educatiu de llengües no curriculars existents en els centres educatius. En l'article 4 s'indica que el programa d'educació plurilingüe i intercultural desenvolupat en la llei té, entre altres objectius, garantir a l'alumnat l'assoliment d'una competència plurilingüe que implique l'interés i la curiositat per les llengües, el coneixement sobre com són i com funcionen i els procediments per a la construcció d'aquests coneixements a partir de l'observació, la manipulació i la comparació de les diferents llengües presents en l'aula, i des d'una perspectiva crítica sobre com s'usen.  
Aquesta idea també forma part del projecte general de política lingüística del Consell d'Europa, el qual descriu de forma integradora allò que han d'aprendre a fer els estudiants de llengües a fi d'utilitzar-les per a comunicar-se, així com els coneixements i destreses que han de desenvolupar per a poder actuar de manera eficaç. El Marc Europeu Comú de Referència (MECR) ha definit també els diversos nivells de domini de la llengua que permeten comprovar el progrés dels alumnes.  
El Portfolio Europeu de les Llengües (PEL) està estretament relacionat amb el MECR. En tots els nivells educatius, els processos d'ensenyament i aprenentatge de llengües, així com l'avaluació i promoció, han de tindre com a referència, progressivament, els diversos nivells de domini de la llengua determinats en el MECR.  
Per tot això, seguint les recomanacions del Consell d'Europa en relació a l'aprenentatge i ensenyament de llengües i en virtut de les competències atribuïdes pel Decret 186/2017, de 24 de novembre, del Consell (DOGV 8192, 18 de desembre), pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
Primer. Objecte i àmbit d'aplicació  
Aquesta resolució té com a finalitat promoure i coordinar l'aplicació del Portfolio Europeu de les Llengües i del Portfolio Europeu de les Llengües electrònic, e-PEL (+14), en els centres d'Educació Infantil i Primària, d'Educació Secundària, de Cicles Formatius i de Formació de Persones Adultes de la Comunitat Valenciana, establir els requisits per a l'autorització de nous centres que apliquen el PEL, així com les condicions per al reconeixement de la participació a través d'una certificació.  
  
Segon. Descripció i objectius del Portfolio Europeu de les Llengües  
1. El Portfolio Europeu de les Llengües (PEL) és un document personal, basat en el MECR i promogut pel Consell d'Europa, en el qual les persones que aprenen o han aprés una llengua poden registrar i reflexionar sobre les experiències d'aprenentatge de llengües i cultures.  
  
2. Aquest document serveix a l'estudiant per a anotar els seus avanços, marcar-se noves metes, reconéixer com i quan aprén dins i fora del centre escolar, a partir de la reflexió sobre les seues experiències personals i la valoració dels seus progressos. A més, serveix per a afavorir l'autonomia, millorar l'autoestima i potenciar el desenvolupament d'estratègies d'aprenentatge. D'altra banda, el PEL és també una ferramenta per al professorat ja que afavoreix l'actualització metodològica en l'ensenyament de les llengües i facilita la coordinació i l'intercanvi d'experiències entre el professorat de llengües del mateix centre o d'altres centres educatius que l'apliquen.  
3. L'aplicació en l'aula del PEL té com a finalitat:  
a) Promoure l'aprenentatge d'idiomes i el respecte a la diversitat lingüística per a aconseguir que els ciutadans de la Comunitat Valenciana puguen comunicar-se almenys en dos idiomes europeus a més de les dos llengües oficials.  
b) Afavorir pràctiques metodològiques que contribuïsquen a la millora de la competència lingüística en les diverses llengües que utilitza l'alumnat dels centres que s'acullen a aquesta resolució.  
c) Millorar l'ensenyament i aprenentatge de les llengües amb l'ús del PEL com una ferramenta metodològica per al professorat de llengües que permeta augmentar la motivació dels estudiants per a aprendre'n d'altres i millorar la capacitat de comunicació.  
d) Utilitzar el PEL com a instrument d'autoavaluació que motive els estudiants a reflexionar sobre quins són els seus objectius d'aprenentatge lingüístic. A partir d'aquests objectius, l'alumnat podrà planificar l'activitat discent i iniciar-se en un procés d'aprenentatge autònom.  
e) Contribuir al desenvolupament de les competències bàsiques establides en els currículums de les etapes educatives declarades obligatòries.  
f) Afavorir el coneixement i l'augment d'experiències plurilingües i interculturals dels aprenents.  
4. La validació de la versió espanyola del PEL i de l'e-PEL (+14) permet generalitzar l'ús d'aquests documents a partir de l'Educació Infantil (des dels 4 anys).  
  
Tercer. Destinataris  
El professorat dels centres d'Educació Infantil i Primària, d'Educació Secundària, de Cicles Formatius i de Formació Bàsica de Persones Adultes que vulguen participar en el projecte d'aplicació del PEL a partir del curs 2018-2019.  
  
Quart. Condicions d'aplicació del Portfolio  
1. El PEL es planteja com un projecte de centre que implica l'equip directiu, el professorat, l'alumnat i les famílies. La participació del centre en l'aplicació del PEL ha de comptar amb l'aprovació del claustre i del consell escolar i l'autorització de la Direcció General de Política Educativa.  
2. El PEL s'ha d'aplicar en les dos llengües oficials i, almenys, en una llengua estrangera.  
3. En els centres participants s'ha de constituir un grup de professorat que treballarà en l'aplicació del PEL, entre els quals es nomenarà una persona coordinadora, que ha de ser un professor o professora amb destí definitiu, que actuarà com a dinamitzador de l'aplicació.  
La relació del professorat implicat s'ha de comunicar a l'inici de cada curs al Servei d'Educació Plurilingüe (SEP), en la forma que aquest servei indique.  
4. Durant el primer curs (2018-2019), no s'ha d'aplicar el Portfolio en els grups d'alumnat; el grup de professorat participant del centre ha de dissenyar, en coordinació amb el personal assessor tècnic docent en matèria de plurilingüisme del Servei d'Educació Plurilingüe, una planificació de les actuacions del grup de treball d'aplicació del PEL que ha d'incloure necessàriament la participació en les accions formatives que organitze o coordine el Servei d'Educació Plurilingüe, la preparació d'activitats i materials per a l'aplicació del PEL i la realització d'alguna activitat d'entrenament amb l'alumnat.  
5. L'aplicació del PEL amb l'alumnat ha de començar a partir del segon curs de participació del centre en aquest projecte (2019-2020). Per a això, el grup de professorat, a través de la persona coordinadora, ha d'elaborar la planificació anual de l'aplicació del Portfolio (PAAPEL), i enviar-la al SEP en el format i en el termini que aquest servei determine. Cada curs en què s'aplique el PEL, els centres han de redactar el PAAPEL corresponent i participar en les accions formatives organitzades pel SEP.  
6. En l'aplicació del PEL, s'ha de garantir a l'alumnat la continuïtat de l'experiència durant l'etapa en què l'inicien. A partir del curs 2019-2020, els centres que comencen l'aplicació del Portfolio han de fer-ho exclusivament en el nivell de 4 anys d'Infantil, en el 1r curs de Primària, en 1r o 3r d'ESO, en 1r de Batxillerat, en el primer nivell de cada Cicle Formatiu o en el primer nivell de cada cicle d'Educació per a les Persones Adultes.  
7. Cada centre ha de compartir, mitjançant l'espai virtual del Portfolio de la plataforma Moodle coordinat pel SEP, algunes activitats en format digital amb la finalitat que la Conselleria d'Educació, Investigació, Cultura i Esport les pose a disposició dels centres que apliquen PEL o les puga difondre en jornades d'intercanvi d'experiències que es convoquen des de l'administració educativa.  
8. L'autorització per a l'aplicació del PEL és indefinida mentre el centre complisca les condicions indicades en aquesta resolució.  
9. La Direcció General de Política Educativa podrà revocar l'autorització concedida en els centres que no apliquen el PEL en les condicions que s'estableixen en aquesta resolució.  
10. El personal assessor tècnic docent en matèria de plurilingüisme dependent de la Direcció General de Política Educativa coordinarà i donarà suport a la participació dels centres educatius en la formació i en l'aplicació del projecte del PEL regulat en aquesta resolució.  
  
Cinqué. Sol·licitud i documentació per a l'autorització  
1. Els centres docents que desitgen participar en el projecte d'aplicació del PEL a partir del curs 2018-2019 han d'omplir la sol·licitud que figura en l'annex I i enviar-la, fins al 31 de maig de 2018, a l'adreça següent: Conselleria d'Educació, Investigació, Cultura i Esport, Direcció General de Política Educativa, Servei d'Educació Plurilingüe, av. Campanar, 32, 46470 València, sense perjuí del que preveu l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
En el cas que s'opte per una oficina de correus, la documentació s'ha de presentar en sobre obert perquè siga datada i segellada pel funcionari de correus abans de ser enviada. Si no es procedeix d'aquesta manera, la documentació es considerarà presentada en la data d'entrada en el registre de la Conselleria d'Educació, Investigació, Cultura i Esport.  
2. Amb la sol·licitud, el centre ha de presentar la certificació de l'acta de la sessió del consell escolar (annex II) i la del claustre (annex III) on s'aprova la sol·licitud de participació en el projecte d'aplicació del Portfolio Europeu de les Llengües.  
3. La Conselleria d'Educació, Investigació, Cultura i Esport examinarà tota la documentació presentada i finalment autoritzarà, per mitjà d'una resolució del director general de Política Educativa, els centres que complisquen els requisits per a participar en l'aplicació del PEL.  
  
  
Sext. Certificació  
L'Ordre 65/2012, de 26 d'octubre, de la Conselleria d'Educació, Formació i Ocupació (DOGV 31.10.2012), va establir el model de formació permanent del professorat i el disseny, reconeixement i registre de les activitats formatives. Entre altres coses, s'hi assenyala que la finalitat última de la formació del professorat ha de ser la millora de la qualitat educativa i la consegüent repercussió en el procés d'aprenentatge de l'alumnat.  
6.1. Condicions per al reconeixement  
Per a reconéixer la participació en el projecte d'aplicació del Portfolio Europeu de les Llengües durant el curs 2018-2019 el professorat ha de complir les condicions següents:  
a) Formar part de l'equip que participa en l'aplicació del PEL en un centre autoritzat per l'administració educativa, segons s'indica en l'article 3 d'aquesta resolució.  
b) Participar en les accions formatives sobre el PEL que es convoquen des de l'administració educativa i dur a terme les actuacions incloses en la planificació a què fa referència l'apartat 4 de l'article quart.  
  
6.2. Reconeixement  
Una vegada comprovat que es reuneixen les condicions indicades en aquest article, el Servei d'Educació Plurilingüe comunicarà al Servei de Formació del Professorat la llista del professorat que resulte apte per al reconeixement de la participació en el projecte d'aplicació del Portfolio com a activitat de formació del professorat, perquè expedisca el certificat corresponent.  
Es reconeixerà, per cada curs escolar, un total de 60 crèdits al professorat que actue com a coordinador/a, i de 40 crèdits a la resta del professorat participant.  
  
Aquesta resolució produirà efecte l'endemà de la publicació en el Diari Oficial de la Generalitat Valenciana.  
Contra aquesta resolució, que no esgota la via administrativa, es podrà interposar un recurs d'alçada davant de la Secretaria Autonòmica d'Educació en el termini d'un mes a comptar des de l'endemà de la seua publicació, de conformitat amb el que disposen els articles 112, 114, 115, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 22 de març de 2018.- El director general de Política Educativa: Jaume Fullana Mestre.